La companyia de teatre El Pont Flotant interpretarà l'obra ‘Les 7 diferències’
16 d’octubre 2018

La companyia de teatre El Pont Flotant interpretarà l'obra _Les 7 diferències_ el 18 d'octubre en la Casa Municipal de Cultura. L'obra en valencià anirà dirigida als col·legis del Camp de Morvedre. Esta representació està inclosa en la programació teatral de l'agenda cultural de tardor de la delegació de Cultura de l'Ajuntament de Sagunt.

  

_Les 7 diferències_ és un cant a la celebració de la diversitat a través de persones d'orígens diferents. El llenguatge corporal, la música, el joc, l'humor i la mescla d'històries reals amb els intèrprets i la ficció són alguns dels ingredients d'un espectacle que reflexiona sobre sentir-se diferent i la tolerància. 

  

El Pont Flotant és una companyia de teatre estable que naix l'any 2000, com a grup de recerca sobre la tècnica de l'actor. Les seues peces són el resultat d'un treball de creació col·lectiva, caracteritzat per una clara voluntat de cerca i reflexió a propòsit de noves formes de comunicació i expressió teatrals contemporànies.

El treball físic de l'actor i la seua particular relació amb l'espai i l'espectador, la mescla de llenguatges diferents, la pobresa o economia de recursos i l'experimentació amb la realitat dins de la ficció són també senyals d'identitat en les seues creacions.

Paral·lelament a la producció pròpia, els membres de El Pont Flotant desenvolupen una àmplia i variada activitat pedagògica i de recerca teatral en l'espai que ells mateixos gestionen, la _sala Flotant - espai teatral._

  

*   [](http://www.facebook.com/sharer.php?u=https://aytosagunto.es/va/actualitat/la-companyia-de-teatre-el-pont-flotant-interpretara-l-obra-les-7-diferencies/ "Facebook")
*   [](http://twitter.com/share?url=https://aytosagunto.es/va/actualitat/la-companyia-de-teatre-el-pont-flotant-interpretara-l-obra-les-7-diferencies/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-companyia-de-teatre-el-pont-flotant-interpretara-l-obra-les-7-diferencies/ "Linked In")
*   [](mailto:?body=https://aytosagunto.es/va/actualitat/la-companyia-de-teatre-el-pont-flotant-interpretara-l-obra-les-7-diferencies/)